洪咨夔
范漕
西来一鹤山泽臞，春风六辔闲且都。公馀镜月昼阴寂，睡起手校群芳图。海棠酣透燕王邸，豹血深染重氍毹。昌南别派更奇绝，丰容靓饰香生肤。牡丹鼎盛汉川谱，行辈近许天彭俱。翠微㔩叶光照路，马上秦虢须人扶。凤州杨柳足佳思，苒苒百尺青流苏。黎州菊华抱劲节，濯濯一丈黄襜褕。老成典刑识菌桂，晚出姓字闻珊瑚。石蝉风味更清烈，比屋梓益梁夔巫。丰年乐事与民共，浣花寻胜时骑驴。珍葩异卉价如玉，烂买西产归东吴。云坡手种五色锦，遍地步障金谷无。花光深处澹容与，碧瞳如水霜髯须。公家鸱夷老仙伯，功成始去浮江湖。中原赤子未奠枕，而忍独乐盟鸥凫。湘江之西勒浯石，瀚海之北封狼胥。归来岸帻坐想雪，太白万里峨眉孤。气平德全纪渻子，宇定光发南荣趎。不随造物共流转，玉立堂下松千株。